**VOLUNTARIATUL - TREND DE DEZVOLTARE ȘI AFIRMARE PERSONALĂ**

Autor: **Pavel Cerbușca**,doctor în pedagogie

Liceul Teoretic Republican ”ARISTOTEL”

**Argument**

Voluntariatul este o activitate desfăşurată de o persoană sau un grup din proprie iniţiativă în beneficiul oamenilor sau a comunităţii, fără ca subiecții implicați să fie remunerați direct pentru aceasta. Voluntariatul reprezintă o modalitate prin care pot fi fortificate şi susținute valorile personale şi de grup, prin serviciile acordate persoanelor cu nevoi speciale sau servicii în beneficiul comunităţii.

Alături de sarcinile ce corespund domeniului cognitiv (IQ) în instituțiile școlare, dar și în întreaga societate, tot mai mult perpetuă implicațiile ce țin de domeniul afectiv (EQ). În acest context voluntariatul, fiind o implicație vocațională, oferă persoanelor posibilitatea de a acumula atât cunoștințe și abilitați, dar în special se dezvoltă calități ce țin inteligența emoțională, de suflet și împlinire personală. De asemenea se dezvoltă și domeniul psiho-motor (dezvoltarea de competențe cu caracter de integrare), prin care voluntariatul solicită implicarea persoanelor și a întregii comunităţi în identificarea şi soluționarea unor probleme, este o posibilitate de acţiune a celor care nu pot să se reprezinte singuri, oferă altora posibilitatea de a participa ca voluntari.

Astfel, voluntariatul devine o componentă fundamentală a societăţii civile, unde sunt mobilizate cele mai nobile aspirații ale omenirii – *Ajutorul reciproc, Pacea, Libertatea, Oportunitatea, Toleranţa, Competitivitatea, Siguranța* şi *Justiția* etc. Voluntariatul promovează solidaritatea la nivel de instituţie, familie şi comunitate, este o modalitate de a organiza eficient timpul în scopul dezvoltării personale și a comunității.

**Voluntariatul - o nouă modalitate de educaţie non-formală şi de activizare a potenţialului intelectual al cetățenilor.**

Secolul al XXI este considerat un veac al personalității creative, libere și autonome care poate să-și decidă propriului destin și configurațiile sale. În ultimii ani, tot mai des cetățenii migrează și interacționează cu persoane din diferite state. Cetățenii care pleacă peste hotare acumulează experiența înaintată din alte state, iar cei care rămân să învețe, să lucreze și să trăiască în R. Moldova, ar trebui să se mobilizeze mai activ pentru soluționarea problemelor sale și ale comunității. Aici foarte important este schimbul de bune practici dintre cetățeni, un element de noutate, prin care se manifestă tinerii din țară, și anume prin intermediul voluntariatului.

Alături de familie și școală, societatea are o influență tot mai mare asupra formării și dezvoltării competențelor copiilor și tinerilor, prin intermediul programelor și proiectelor ONG, mass-media, Internetul și, în special, a grupurilor de interese în care sunt implicați. Fiind implicat în acțiuni de voluntariat un cetățean *activ* este provocat spre a fi deschis de a învăța și a transmite cunoștințele și deprinderile formate către alte persoane, astfel înțelege mai bine cum poate să-și dezvolte propriul demers preconizat. Doar astfel de cetățeni pot fi *pro-activi*, adică se pot mobiliza pentru a soluționa diverse probleme ale sale, ale instituției/organizației, ale familie, dar și ale comunității. Orice activitate organizată calitativ, din suflet și cu pasiune, creează condiții pentru alte activități, la nivel mult mai înalt și cu mai multă implicare. Ca rezultat, cetățenii devin *re-activi*, pentru care dezvoltarea este un proces perpetuu, este ca o reacție, care în lanț, creează condiții pentru alte implicații și realizări.

În instituțiile de învățământ, activități de voluntariat pot fi organizate în diverse domenii, cum ar fi:

* *ştiinţific* (implicarea în organizarea unor acțiuni de cercetare sau de creație);
* *social* (activităţi de îngrijire a bolnavilor şi de acordare a unor asistenţe de prim ajutor sub supravegherea specialiştilor, activităţi de mentorat, consiliere şi informare pentru persoane cu necesităţi speciale, asistență în reducerea și evitarea stresului etc.);
* *civic* (promovarea acțiunilor cu caracter democratic în comunitate prin activităţi de instruire şi informare, colectarea de semnături, expedierea de scrisori către organele de decizii în sprijinul unor inițiative în comunitate şi implementarea acestor iniţiative; semnalarea oricăror abuzuri şi organizarea de activităţi pentru soluţionarea acestor probleme în comunitate etc.);
* *sănătate* (campanii de promovare a modului sănătos de viață - educație sexuala, alimentație sănătoasă, prevenirea fumatului sau a utilizării drogurilor etc., servicii pentru pacienții din spitale şi acordarea ajutorului la domiciliu, organizarea de emisiuni radio, concursuri etc.);
* *ecologie* (igienizarea unor parcuri sau zone de joacă pentru copii şi menţinerea lor în ordine permanentă, campanii de promovare a reciclării diverselor materiale, acțiuni de plantare a pomilor, acțiuni de salubrizare în comunitate etc.);
* *cultural* (organizarea de acțiuni în parteneriat cu instituțiile culturale, campanii de promovare a instituției şi serviciilor în cadrul comunității prin activităţi culturale de masă, activităţi în colaborare cu alţi parteneri pe subiecte de interes pentru tineri etc.);
* *administrație* (tehnoredactarea de materiale, realizarea de publicații, traducerea materialelor de pe site sau publicaţii, realizarea şi menţinerea revistei şcolare, administrarea site-ului instituției sau a unor domenii pe reţelele de socializare etc.);
* *sport* (promovarea prin activităţi sportive concrete în comunitate ca parte esențiala a unui stil de viață sănătos, organizarea de exerciții de relaxare sau energizate pentru vârstnici sau copii, amenajarea de spatii adecvate pentru activitatea sportivă, activităţi de instruire pentru cei doritori să înveţe practicarea sportului etc.);
* *cooperare internațională* (promovarea păcii şi drepturilor universale ale omului prin activităţi comune organizate virtual sau real cu tineri din diferite ţări, organizarea de evenimente pentru promovarea interculturalității şi toleranţei, acțiuni de conștientizare şi combatere a traficului de ființe umane, implicarea în competiții de dezbateri despre efectele globalizării, expoziții foto, proiecții de filme pentru cunoașterea diferitelor culturi, consolidare a dialogului intercultural şi conștientizarea problemelor globale ale omenirii etc.).

Astfel, voluntariatul devine o sursă importantă pentru dezvoltarea personală și promovare în carieră. Implicându-se în acțiuni de voluntariat în comunitate, cetățeanul își dezvoltă abilitățile sale, își îmbunătățește comunicarea în limba maternă sau în alte limbi, învață care este rolul muncii în echipă și diverse tehnici de negociere și cooperare, își lărgește grupul de persoane cunoscute, își formează noi prieteni, își dezvoltă cultura generală, devine mai înțelegător și mai tolerant, își dezvoltă inteligența emoțională, participă dezinteresat la un șir de evenimente, prin care se schimbă pe sine, iar aceasta contribuie reciproc la schimbări în societate. Grație implicării în acțiuni de voluntariat, deși persoana se poate confrunta cu mai multe probleme, totodată obține o experiență extraordinară, se învață să reacționeze și să ia atitudine la diverse întâmplări mai puțin obișnuite, să elaboreze și să implementeze proiecte, să fie respectat și recunoscut în societate. Dar cea mai importantă schimbare este faptul că lumea devine mai bună și mai consolidată, se îmbunătățește calitatea vieții, multe persoane mai triste și fără speranță de viață primesc ajutor și devin mai fericite.

**Managementul acțiunilor de voluntariat în instituția de învățământ**

În Liceul Teoretic Republican ”Aristotel” (fostul Liceul AȘM), voluntariatul a devenit parte componentă a Planului de învățământ încă în anul 2014, aprobat de Ministerul Educației, Culturii și Cercetării. Liceul este prima instituție de învățământ secundar general, care a fost acreditată, în calitate de instituție-gazdă, obținând dreptul de a oferi servicii de voluntariat în comunitate. Voluntariatul a devenit o oportunitate pentru liceeni, fiind inclus și în planul-cadru experimentat în instituție. A fost elaborat și Curriculumul pentru Voluntariat, pentru a instrui și a coordona eficient tinerii în acest domeniu de activitate. Astfel, liceenii au obținut posibilitatea să realizeze acțiuni de voluntariat atât în incinta instituției, cât și în comunitate, încheind acorduri de parteneriat cu diverse instituții și organizații neguvernamentale din diverse localități ale republicii.

Printre cele mai strânse legături, liceul le are cu următoarele instituții și organizații: ARTICO, Centrul Parteneriat și Dezvoltare, Consiliul Local al Copiilor și Tinerilor, Școala pentru Democrație (București, România), Asociația Obștească ”Lumina cunoașterii”, AGIRo.Md, Debate academy; Amnesty International Moldova, Banca Națională, Centrul pentru Jurnalistică Independentă din R. Moldova și altele.

Beneficiarii direcți ai acțiunilor de voluntariat sunt cei peste 200 de elevi din Liceul AȘM, peste 500 de tinerii din comunitatea cu care interacționează voluntarii, implicați în diverse acțiuni de voluntariat, precum bătrânii și copiii din instituțiile cu cerințe speciale, liderii voluntari din instituțiile care au nevoie de suport logistic. Beneficiarii indirecți ai acțiunilor de voluntariat sunt membrii ONG, părinții, agenții publici, reprezentanții mass-media și cetățenii din comunitate.

La moment în Liceul ”Aristotel” sunt implicați în acțiuni de voluntariat 147 de elevi, precum și absolvenți, tineri din alte instituții. Fiecare din liceeni își elaborează un plan de activități, identificându-și domeniul de activitate și timpul când este disponibil.

În cadrul Senatului liceului, activează Departamentul Voluntariat, care are scopul de a organiza elevii la nivel de autoonducere și a identifica posibilități pentru acțiunile de voluntariat. Atribuțiile principale ale Departamentului sunt: elaborează planul de activitate; colaborează cu organizațiile de voluntariat din alte instituții; diseminează bunele practici în domeniul voluntariatului; analizează necesitățile comunității cu referire la implicarea voluntarilor; analizează rapoartele voluntarilor și programele de activitate din clasă și elaborează un raport sintetic; organizează conferința de totalizare a activității voluntarilor; organizează expoziții de fotografii și materiale promoționale.

În instituție activează și un coordonator de voluntari, care demonstrează mai multe calități:

- este deschis pentru schimbare și un promotor al valorilor personale și comunitare;

- este un bun mentor, mediator și un îndrumător eficient al voluntarilor;

- demonstrează un exemplu pentru voluntari și diseminarea bunelor practici ale voluntarilor;

- ghidează eficient activitatea voluntarilor, pornind de la valorificarea multiplelor inteligențe ale persoanei;

- este capabil să înţeleagă combinaţia de nevoi individuale care se reflectă în nevoile echipei și ale comunității;

- stimulează și promovează voluntarii, recunoaşte meritele lor, pornind de la motivaţiile individuale și cele de grup;

- posedă o inteligență cognitivă și emoțională dezvoltată, promovând acestea și la persoanele cu care interacționează;

- elaborează și respectă un sistem eficient de înregistrare şi păstrare a documentelor, datelor și informațiilor în activitatea de voluntariat;

- demonstrează competențe de instruire și consiliere a voluntarilor;

- diseminează experiență de organizare a voluntariatului și a bunelor practici ale voluntarilor pe rețele de socializare, site, mass-media etc.;

- identifică domenii de activitate ale voluntarilor și crează deschideri pentru oportunități de implicare și manifestare a voluntarilor;

- demonstrează competențe de ghidare a voluntarilor în completarea rapoartelor, implică persoanele interesate în analiza rapoartelor și respectarea cerințelor vizate;

- promovează voluntariatul ca o cale de împlinire personală, profesională şi ca o resursă necesară dezvoltării comunităţii;

- demonstrează interes continuu pentru creștere profesională, implicarea în proiecte comunitare;

- promovează valorile unei societăți deschise și democratice.

Toate implicațiile elevilor voluntari sunt inregistrate în Raportul de voluntariat, prezentat lunar coordonatorului din instituție. La finele anului de studii, voluntarilor li se eliberează certificate, fiind stimulați prin diplome de merit și medalii. În ultimii doi ani, la Festivalul Republican al Voluntarilor, Liceul ”Aristotel” a fost menționat drept una din cele mai active instituții-gazdă, ocupând coresponzător locul III (2016) și II (2017), alături de ONG-urile din domeniu.

Astfel, voluntariatul în Liceu a devenit nu doar o obișnuință, ci un stil de viață, care este promovat intens printre tineri în diverse acțiuni, organizate în comunitate.

**Reflecții:**

Voluntariatul este conceput ca o oportunitate pentru cetățeni, în special pentru tineri de a obține o experiență inedită în viață și de a fi apreciat pentru implicare dezinteresată în soluționarea problemelor altor persoane sau ale comunității. Implicați în acțiuni de voluntariat, mulți cetățeni nu-și pot îimaginează viața fără această activitate, așa cum voluntariatul oferă o mulțime de oportunități, începând cu implicarea în organizarea unor evenimente, ajutorul acordat ONG sau persoanelor cu anumite nevoi, ajungând la integrarea în unele instituții și organizații, unde se stabilesc noi legături, noi cunoștințe și desigur - experiențe de neuitat.

Iată unele opinii ale unor tineri implicați în activități de voluntariat:

* *”Datorită activităților realizate în anii precedenți, am aflat care este scopul și semnificația voluntariatului, am descoperit oportunitățile care există în acest domeniu. Împreună cu echipa de voluntari am obținut experiențe inedite și mi-am făcut prieteni noi. Îmi pare bine că în acest an sunt implicată direct în conducerea activităților Clubului de voluntari din liceu și vreau să fac mai multe pentru a fi cel mai activ departament din instituție”.* **Sturza Anastasia** (18 ani);
* *“Voluntariatul este cel mai bun exemplu de participare civică într-o democrație reală. Suntem deprinși să votăm odată la 4 ani la alegeri, dar când te oferi voluntar, votezi în fiecare zi pentru comunitatea în care vrei să trăieşti. Iată de ce am ales să fac parte din marea Familie a Voluntarilor. Mi-aș dori ca activitatea de voluntariat să-i determine pe colegi să își ofere timpul și abilitățile în cadrul unor evenimente de interes comunitar.* **Comerzan Andreea** (17 ani);
* *„Voluntariatul pentru mine este un mod util de a petrece timpul liber. De când sunt implicată în acțiuni de voluntariat, văd lumea cu alţi ochi. Voluntariatul mă ajută să mă dezvolt multilateral și să dobândesc o experienţă, care îmi va fi de folos în viitor.* **Stoianova Maria** (19 ani);
* *Îmi place foarte mult să ajut oamenii, de aceea caut posibilități de a mă implica în acțiuni de voluntariat. Cel mai mult doresc să mă implic în activități de ajutorare a copiilor. A fost dificil să găsesc o organizație care se ocupă cu această activitate, însă, într-un final am găsit. Acum sunt foarte fericită, deoarece deja de 10 luni, în fiecare duminică plec în vizită la copiii de la Institutul Oncologic (în 2 secții). Sunt extrem de bucuroasă căci pot oferi acestor mici pacienți zâmbete, pot să-i ascult, să le împărtășesc bucuria când pleacă acasă. Fiecare copil este deosebit și fiecare are problemele sale, dar cu toate acestea, acești copii dispun de atâta entuziasm, căci uneori îmi pare că ei mă încarcă cu mai multă energie pozitivă și mă luminează, poate mai mult decât eu pe ei. Dar cea mai mare fericire este atunci când știi că duminica ei te așteaptă cu nerăbdare. Poate nu e bine că le provocăm o deprindere, dar aș putea afirma că acești micuți mi-au schimbat modul meu de gândire, mi-au demonstrat că în viață există situații cu mult mai dificile decât cele pe care le considerăm grele și că ar trebui să trecem peste toate cu demnitate. Ei sunt cei care-mi aduc bucurie în suflet și o fac să se mențină tot mai mult timp.* **Munteanu Maria** (19 ani);
* *”Consider că fiecare persoană care s-a implicat vreodată în activitățile de voluntariat, a lăsat o bucată din inima sa pentru acei copii care de la o vârstă fragedă se confruntă cu probleme de sănătate. Acest proiect m-a ajutat să înțeleg adevărata problemă a cancerului în societate. Cred că asemenea proiecte se vor răspândi în întreaga lume, deoarece este cel mai eficient mod de a depăși greutățile, ajutând pe alții”.* **Maxim Anastasie** (16 ani);
* *”Fiind un voluntar activ pot afirma că voluntariatul este o posibilitate unică de a învăța unele lucruri la care școala încă mai șchiopătează, cum ar fi organizarea eficientă a timpului. Voluntariatul oferă și șansa de avea un management reușit a timpului, precum și de a cunoaște o mulțime de oameni noi, care au interese comune cu tine…”* **Anton Nicolae** (20 ani);
* *”Voluntariatul în Republica Moldova este încă greu acceptat de unii cetățeni, uneori cu insulte. Însă noi, voluntarii, când vedem zâmbetele pe fața copiilor și a bătrânilor pe care îi ajutăm, un mulțumesc venit din inimă, ni se umple sufletul de fericire. Nu este nimic mai frumos decât acele momente când lucrezi din greu, iar oamenii admiră lucrul tău pentru comunitate, vezi bucurie și recunoștință pe fața lor. Unii chiar afirmă ca suntem niște proști, ca nu primim nimic din asta, că stăm și înghețăm cu orele afară sau îndeplinind anunmite servicii, însă cred că aceștia nu cunosc sensul adevărat al vieții și al noii experiențe.”* **Roșior Cătălina** (18 ani).

**Referințe bibliografice:**

1. *Declaraţia Universală cu privire la voluntariat*, adoptată în anul 2001, http://www.worldvolunteerweb.org/fileadmin/docs/old/html/2001/01\_01\_18INT\_vol\_declaration
2. *Hotărârea Guvernului Republicii Moldova ”Cu privire la implementarea Legii voluntariatului”*, nr. 121, 18 iunie 2010.
3. *Manifestul pentru voluntariat în Europa, adoptată în anul 2006*, <http://www.cev.be/Documents/CEVManifesto_RO>
4. *Programului UNV (United Nations Volunteers) de către Adunarea Generala a ONU prin rezoluția nr.26/59, adoptat în anul 1970*, http://www.unv.org/fileadmin/docdb/pdf/2007/NR034924
5. ”*Voluntariatul și mentoratul în acțiune. Tinerii activi - pro-activi - re-activi*”, Chișinău, 2017.
6. <http://www.liceu.asm>.
7. [http://shareandconnect.theewc.org/Group/48/Summer\_Academy:\_Democracy\_at\_School\_2014#tb\_3](http://shareandconnect.theewc.org/Group/48/Summer_Academy%3A_Democracy_at_School_2014#tb_3)
8. <https://www.facebook.com/voluntariilasm>